《彭翁义庵三修漉江桥为作山木吟》
清代·余廷灿

轮囷大木宿瘿瘤，虫蛰蚁斗困渠酋。一日出谷回万牛，不向华屋供雕锼。

愿化长虹当巨舟，雷火摧烧落泡沤。忽然傲睨蛟鼍游，行人病涉叹曷瘳。

又见撑枝古渡头，斩新铁干接𧍘蟉。明年大水水横流，木化为蛟为蟠虬。

一朝水退不可求，依然青铜水面浮。世上乃有掀髯叟，三散黄金名亦收，何为障簏营菟裘。

作者简介：（1735—1798）湖南长沙人，字卿雯，号存吾。乾隆二十六年进士，官检讨，充《三通》馆纂修，以母老辞官归。家贫，不茍取与。于天文律历句股六书等学，均能贯通，与纪昀、戴震相切磋。有《存吾文集》。